ДУНЕЙМ ЩЫХЪЫБАРХЭР
Мы махуэхэм
Накъыгъэм и 21, мэрем
♦Кавказ зауэм хэкIуэда адыгэхэм я фэеплъ махуэщ. Къэбэрдей-Балъкъэр АССР-м и Совет Нэхъыщхьэм 1992 гъэм мазаем и 7-м къищта унафэм ипкъ иткIэ ягъэуващ.
♦Хьэршым и дунейпсо махуэщ
♦ЗызэхэщIыкIынымрэ зыужьыныгъэмрэ яхуэгъэпса щэнхабзэ зэмылIэужьыгъуагъэм и дуней­псо махуэщ
♦Урысейм и ВМФ-м и Хы Щэху флотым и махуэщ
♦Дзэ зэдзэкIакIуэм и махуэщ
♦Полярникым и махуэщ
♦БТИ-м и лэжьакIуэм и махуэщ
♦Черногорием и щхьэхуитыныгъэм и махуэщ
♦1904 гъэм Париж къыщызэрагъэпэщащ Футболым и дунейпсо зэгухьэныгъэр - ФИФА-р.
♦1937 гъэм дунейм щыяпэу мылылъэ щIыналъэм лэжьэн щыщIидзащ Совет Союзым ей «Северный полюс-1» станцым.
♦2004 гъэм Налшык къыщызэIуахащ Кавказ зауэм хэкIуэда адыгэхэм я фэеплъ.
♦1921 гъэм къалъхуащ совет физик, академик, цIыхухэм я хуитыныгъэхэм я къыщхьэщыжакIуэ, Нобель и цIэр зезыхьэ саугъэтыр зыхуагъэфэща Сахаров Андрей.
♦1924 гъэм къалъхуащ совет тхакIуэ цIэрыIуэ, жылагъуэ лэжьакIуэ, «Хэкум и пащхьэм щиIэ фIыщIэхэм папщIэ» орденым и етIуанэ нагъыщэр зрата Васильев Борис.
♦1934 гъэм къалъхуащ совет режиссёр, сценарийхэр зытх, РСФСР-м и цIыхубэ артист Панфилов Глеб.
♦1937 гъэм къалъхуащ совет актрисэ цIэрыIуэ, Куржымрэ Армениемрэ я цIыхубэ артисткэ Чиаурели Софико.
♦1951 гъэм къалъхуащ къэрал къулыкъущIэ, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Чайкэ Юрий.
♦1949 гъэм къалъхуащ совет актрисэ, УФ-м и цIыхубэ артисткэ Полищук Любовь.
♦1955 гъэм къалъхуащ Урысей Федерацэм зыхъумэжыныгъэмкIэ и министр, УФ-м и ЛIыхъужь Шойгу Сергей.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 29 - 31-рэ, жэщым градус 17 - 18 щыхъунущ.
Накъыгъэм и 22, щэбэт
♦Биологие зэмылIэужьыгъуагъэм и дунейпсо махуэщ
♦Псыгуэнхэр гъэлэжьэным епха индустрием и махуэщ
♦1856 гъэм иджы Третьяковым и цIэр зезыхьэ галереер къызэрагъэпэщащ.
♦1892 гъэм инджылыз дзэ дохутыр Шеффилд Вашингтон дзэлъэщI пIастэ зэрылъ тюбикыр къигупсысащ.
♦1911 гъэм Бельгием щыщ Тюэн къалэм къы­щызэрагъэпэщащ Кинологхэм я дунейпсо зэгухьэныгъэр.
♦1940 гъэм СССР-м и Совет Нэхъыщхьэм и Президиумым и УказкIэ къащтащ «Гъубжэрэ Уадэрэ» медалыр, Социалист Лэжьыгъэм и ЛIыхъужьым иратыр.
♦1813 гъэм къалъхуащ нэмыцэ композитор цIэрыIуэ, дирижёр Вагнер Рихард.
♦1859 гъэм къалъхуащ инджылыз дохутыр, тхакIуэ цIэрыIуэ Конан Дойл Артур.
♦1913 гъэм къалъхуащ совет композитор, пианист цIэрыIуэ, дирижёр, СССР-м и цIыхубэ артист Богословский Никитэ.
♦1914 гъэм къалъхуащ Тыркум щыщ спортсмен, Европэм бэнэкIэ хуитымкIэ и чемпион, 1948 гъэм екIуэкIа Олимп Джэгухэм дыжьын медаль къыщызыхьа Джандемыр (Гугъэв) Адыл.
♦1924 гъэм къалъхуащ франджы уэрэджыIакIуэ цIэрыIуэ, актёр, тхакIуэ Азнавур Шарль.
♦1941 гъэм къалъхуащ совет киноактёр, режиссёр, сценарийхэр зытхыу щыта, Украинэм и цIыхубэ артист Олялин Николай.
♦1946 гъэм къалъхуащ Германием щыпсэу адыгэхэм ящыщ, филологием и доктор, ЩIДАА-м и академик Озбек (Едыдж) Батырай.
♦1986 гъэм къалъхуащ урысей фигуристкэ, УФ-м спортымкIэ щIыхь зиIэ и мастер, Олимп Джэгухэм тIэунейрэ я чемпионкэ Волосожар Татьянэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 28 - 29-рэ, жэщым градус 18 - 19 щыхъунущ.
Накъыгъэм и 23, тхьэмахуэ
♦Шылъэгум и дунейпсо махуэщ. А псэущхьэхэм я бжыгъэр дунейм мащIэ зэрыщыхъуар, ахэр хъумэным хуэгъэза Iуэхухэр икIэщIыпIэкIэ къызэгъэпэщын зэрыхуейр я тегъэщIапIэу, а махуэр США-м щагъэувауэ щытащ 2000 гъэм.
♦Азербайджаным щагъэлъапIэ экологиемрэ щIыуэпс хъугъуэфIыгъуэхэр хъумэнымкIэ IэнатIэм и лэжьакIуэхэм я махуэр
♦Таджикистаным и щIалэгъуалэм я махуэщ
♦1769 гъэм франджы инженер Куньо Николэ зы сыхьэтым километри 5 зыкIу япэ автомашинэр зэпкърилъхьауэ щытащ.
♦1879 гъэм урыс тхакIуэ цIэрыIуэ Тургенев Иван «Оксфорд университетым щIыхь зиIэ и доктор» цIэр къыфIащащ. Дуней псор къапщтэми, тхакIуэхэм ящыщу аращ а цIэр япэ дыдэу зыхуагъэфэщар.
♦1801 гъэм инджылыз инженер Тревитик Ричард бахъэкIэ зекIуэ автомобиль къигупсысащ. Абы зы сыхьэтым километр 14,5-рэ икIуфырт.
♦1904 гъэм Венэ (Австрие) къыщызэIуахащ алыдж-урым бэнэкIэмкIэ япэ дунейпсо чемпионатыр.
♦1949 гъэм ФРГ-м и Конституцэр (Закон нэхъыщхьэр) къащтащ. Апхуэдэ щIыкIэкIэ хэIущIыIу ящIащ Германие Федеративнэ Республикэ къызэрыунэхуар.
♦1707 гъэм къалъхуащ Швецием щыщ щIэныгъэлI цIэрыIуэ, а къэралым щIэныгъэхэмкIэ и академием и япэ президенту щыта, къэкIыгъэхэр, псэущхьэхэр класс-классурэ япэу зэхэзыгъэщхьэхукIа Линней Карл.
♦1921 гъэм къалъхуащ совет кинорежиссёр цIэрыIуэ, СССР-м и цIыхубэ артист, Хэку зауэшхуэм хахуэу зэрыхэтам и дамыгъэ куэд зыхуагъэфэща Чухрай Григорий.
♦1951 гъэм къалъхуащ шахматист цIэрыIуэ, дуней псом и чемпион, СССР-м спортымкIэ щIыхь зиIэ и мастер, УФ-м и Къэрал Думэм и депутату щыта Карпов Анатолий.
♦1955 гъэм къалъхуащ адыгэ хьэрычэтыщIэ цIэрыIуэ, «Шиферник» ОАО-м (Краснодар) и генеральнэ директор Сагуэ Хьид.
♦1959 гъэм къалъхуащ урысей актрисэ, теленэтынхэр езыгъэкIуэкI, УФ-м щIыхь зиIэ и артисткэ Гузеевэ Ларисэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 26 - 27-рэ, жэщым градус 17 - 18 щыхъунущ.
Накъыгъэм и 24, блыщхьэ
♦Славян тхыбзэмрэ щэнхабзэмрэ я махуэщ. УФ-м и мызакъуэу, ар щагъэлъапIэ славян лъэпкъхэр щыпсэу къэралхэми.
♦Паркхэм я европэпсо махуэщ
♦Европэм щагъэлъапIэ зэгъунэгъухэм я махуэр
♦1844 гъэм телеграф IэмалкIэ япэ хъыбарыр зэбгригъэхащ США-м щыщ Морзе Сэмюэл. Вашингтон иригъэхри абы телеграммэ игъэхьат Балтимор къалэм.
♦1900 гъэм «Аврора» кхъухьыр Санкт-Петербург деж псым япэу щытехьащ. Абы метри 127-рэ и кIыхьагът, метр 16,8-рэ и бгъуагът. Крейсерыр псым щытраутIыпщхьэм кърихьэлIат Урысейм и пащтыхь Николай ЕтIуанэр.
♦1925 гъэм дунейм къытехьащ «Комсомольская правда» газетым и япэ номерыр.
♦1932 гъэм Ленинградрэ Москварэ яку дэлъ уэгу гъуэгуанэм техьащ пощтым и хьэлъэхэр зыгъэIэпхъуэ кхъухьлъатэхэр.
♦1956 гъэм Луганэ (Швейцарие) япэу щызэхэтащ уэрэджыIакIуэхэм я «Евровидение» дунейпсо зэпеуэр.
♦2003 гъэм Москва и Ут Плъыжьым япэ дыдэу концерт щитащ «Биттлз» гуп цIэрыIуэм хэта Маккартни Пол. Абы и творчествэм дихьэххэм ящыщу цIыху мин 25-м нэблагъэ игъэгуфIащ а пщыхьэщхьэм. Концертым еплъахэм яхэтащ УФ-м и Президент Путин Владимири.
♦2008 гъэм Урысейр щытекIуащ уэрэджыIакIуэхэм я «Евровидение» дунейпсо зэпеуэу Сербием и къалащхьэ Белград щекIуэкIам. Ди къэралым и тхыдэм апхуэдэ къызэрыщыхъуар а зэрщ, ар зыхузэфIэкIари ди лъахэгъу, КъБР-м и цIыхубэ артист Билан Димэщ.
♦1819 гъэм къалъхуащ Инджылызым и пащтыхь гуащэу (1837 - 1901 гъэхэм) щыта Викторие.
♦1905 гъэм къалъхуащ урыс тхакIуэшхуэ, Нобель, Ленин саугъэтхэм я лауреат, СССР-м и Къэрал саугъэтыр зыхуагъэфэща, Социалист Лэжьыгъэм тIэунейрэ и ЛIыхъужь Шолохов Михаил.
♦1918 гъэм къалъхуащ Совет Союзым и ЛIыхъужь Иуан Хьэсэн.
♦1926 гъэм къалъхуащ Тыркум щыпсэу адыгэхэм ящыщ спортсмен, 1948 гъэм екIуэкIа Олимп Джэгухэм бэнэкIэ хуитымкIэ чемпион щыхъуа Бильге Газанфер.
♦1940 гъэм къалъхуащ шэрджэс усакIуэ, тхакIуэ Анзор Мухьэмэд.
♦1940 гъэм къалъхуащ урыс усакIуэ, Нобель и саугъэтыр зрата Бродский Иосиф.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 23 - 24-рэ, жэщым градус 16 - 17 щыхъунущ.
Лъэпкъ Iущыгъэ:
Дзы зиIэм дзы хуаIуатэркъым.
Зыгъэхьэзырар ЖЬЭКIЭМЫХЪУ Маринэщ.
